
1. CONSIDERAŢII GENERALE

Executarea silită, în general, înseamnă procedura prin mijlocirea căreia cre​ditorul, titular al dreptului recunoscut printr‑o, hotărâre judecă​torească sau printr‑un alt titlu executoriu, constrânge, cu concursul orga​nelor competente, pe debitorul său, care nu‑şi execută de bună voie obligaţiile decurgând dintr‑un ase​menea titlu, de a şi le aduce la îndeplinire, în mod silit
.
În vederea realizării efective a creanţei, creditorul trebuie ca, încă din etapa judecăţii în faţa instanţei de fond, să solicite instanţei luarea unor măsuri asigurătorii, în vederea indisponibilizării sumelor de bani, titlurilor de valoare ori a bunurilor mobile sau imobile ale debitorului pentru ca acesta să nu devină insolvabil în perioada desfăşurării procesului, până la rămânerea definitivă sau irevocabilă a hotărârii.

În literatura juridică de specialitate s-a afirmat că prin măsuri asigurătorii înţelegem posibilitatea recu​noscută de lege reclamantului de a solicita instanţei măsuri de indisponibilizare şi conservare, de natură să împiedice pe pârât, în timpul procesului, să distrugă sau să înstrăineze bunul ce constituie obiectul litigiului sau diminuarea activului patrimonial
.

Masurile asiguratorii în vederea satisfacerea creanţelor fiscale, sunt potrivit prevederilor art. 129 din Codul de procedură fiscală, poprirea şi sechestrul asigurător, măsuri care se dispun şi se duc la îndeplinire, prin procedura administrativă, de organele fiscale competente, prin decizie emisă de organul fiscal competent
.  
Decizia de instituire a măsurilor asigurătorii trebuie motivată şi semnată de către conducătorul organului fiscal competent. În decizie organul fiscal va preciza debitorului că prin constituirea unei garanţii la nivelul creanţei stabilite sau estimate, după caz, măsurile asigurătorii vor fi ridicate.

Măsura poate fi dispusă asupra bunurilor mobile şi/sau imobile proprietate a debitorului, precum şi asupra veniturilor acestuia, când există pericolul ca acesta să se sustragă, să îşi ascundă ori să îşi risipească patrimoniul, periclitând sau îngreunând în mod considerabil colectarea. Dacă valoarea bunurilor proprii ale debitorului nu acoperă integral creanţa fiscală a bugetului general consolidat, măsurile asigurătorii pot fi înfiinţate şi asupra bunurilor deţinute de către debitor în proprietate comună cu terţe persoane, pentru cota-parte deţinută de acesta.
În momentul individualizării creanţei şi ajungeri acesteia la scadenţă, în cazul neplăţii, măsurile asigurătorii se transformă în măsuri executorii. 

Măsurile asigurătorii dispuse, se duc la îndeplinire în conformitate cu dispoziţiile referitoare la executarea silită, care se aplică în mod corespunzător. 

Pentru a evita riscul nerealizării creanţei fiscale, măsurile asigurătorii pot fi luate şi înainte de emiterea titlului de creanţă, inclusiv în cazul efectuării de controale sau al antrenării răspunderii solidare. Măsurile asigurătorii dispuse atât de organele fiscale competente, cât şi de instanţele judecătoreşti ori de alte organe competente, dacă nu au fost desfiinţate în condiţiile legii, rămân valabile pe toată perioada executării silite, fără îndeplinirea altor formalităţi. 

Cu acordul organului de executare, bunurile perisabile şi/sau degradabile sechestrate asigurătoriu pot fi valorificate de către debitor, urmând ca sumele obţinute să fie consemnate la dispoziţia organului de executare.

Dacă sechestrului asigurător se aplică asupra bunurilor imobile, un exemplar al procesului-verbal întocmit de organul de executare se comunică pentru înscriere Biroului de carte funciară, înscriere ce face opozabil sechestrul tuturor celor care, după înscriere, vor dobândi vreun drept asupra imobilului respectiv. Actele de dispoziţie realizate ulterior înscrierii, sunt lovite de nulitate absolută.

Eventualele nemulţumiri ale debitorului sau ale altor persoane interesate, cu privire la actele prin care se dispun şi se duc la îndeplinire măsurile asigurătorii, se pot invoca prin contestaţie, contestaţie ce poate fi exercitată şi în cazul în care organele abilitate de lege refuză să îndeplinească un act de executare în condiţiile legii. 

Contestaţia poate fi făcută şi împotriva titlului executoriu în temeiul căruia a fost pornită executarea, în cazul în care acest titlu nu este o hotărâre dată de o instanţă judecătorească sau de alt organ jurisdicţional şi dacă pentru contestarea lui nu există o altă procedură prevăzută de lege. 

Contestaţia se introduce la instanţa judecătorească competentă şi se judecă în procedură de urgenţă.

Măsurile asigurătorii menţionate pot fi ridicate, prin decizie motivată, la solicitarea creditorilor fiscali, când au încetat motivele pentru care au fost dispuse sau în cazul în care debitorul creanţei fiscale a constituit garanţia
 care să acopere creanţa şi eventualele cheltuieli privind aplicarea acestor măsuri.
Executarea silita a creantelor fiscale se efectueaza in temeiul unui titlu executoriu emis potrivit prevederilor Codului de procedura fiscala si a normelor metodologice de aplicare a acestuia de organul de executare competent in a carei raza teritoriala isi are domiciliul fiscal debitorul sau al unui inscris care, potrivit legii, constituie titlu executoriu.
2. PRESCRIPŢIA DREPTULUI DE A CERE EXECUTAREA SILITĂ ŞI A DREPTULUI DE A CERE COMPENSAREA SAU RESTITUIREA

A Cu privire la termenul de prescripţie a dreptului de a cere executarea silită.

Potrivit prevederilor art. 131 alin. 1 C. proc. fiscală, dreptul de a cere executarea silită a creanţelor fiscale se prescrie în termen de 5 ani de la data de 1 ianuarie a anului următor celui în care a luat naştere acest drept, termenul de prescripţie care se aplică şi creanţelor provenind din amenzi contravenţionale
.      
  
Dacă organul de executare constată împlinirea termenului de prescripţie a dreptului de a cere executarea silită a creanţelor fiscale, acesta va proceda la încetarea măsurilor de realizare şi la scăderea acestora din evidenţa analitică pe plătitori. 

 Sumele achitate de debitor în contul unor creanţe fiscale, după împlinirea termenului de prescripţie, nu se restituie întrcât debitorul a efectuat o plată datorată.

Termenul de prescripţie se suspendă:

a) în cazurile şi în condiţiile stabilite de lege pentru suspendarea termenului de prescripţie a dreptului la acţiune; 

b) în cazurile şi în condiţiile în care suspendarea executării este prevăzută de lege ori a fost dispusă de instanţa judecătorească sau de alt organ competent, potrivit legii, cu menţiunea că dispoziţiile privind suspendarea provizorie a executării silite prin ordonanţă preşedinţială prevăzute de art. 403 alin. 4 din Codul de procedură civilă nu sunt aplicabile
;

c) pe perioada valabilităţii înlesnirii acordate potrivit legii; 

d) cât timp debitorul îşi sustrage veniturile şi bunurile de la executarea silită.

Legiuitorul a prevăzut şi cazurile în care termenul de prescripţie se întrerupe, respectiv:
a) în cazurile şi în condiţiile stabilite de lege pentru întreruperea termenului de prescripţie a dreptului la acţiune; 

b) pe data îndeplinirii de către debitor, înainte de începerea executării silite sau în cursul acesteia, a unui act voluntar de plată a obligaţiei prevăzute în titlul executoriu ori a recunoaşterii în orice alt mod a datoriei; 

c) pe data îndeplinirii, în cursul executării silite, a unui act de executare silită; 

d) în alte cazuri prevăzute de lege. 

B. Cu privire la prescripţia dreptului de a cere compensarea sau restituirea

Modul de calcul al termenului de prescripţie în acest caz este asemănător cu dreptul organelor fiscale de a încasa creanţa dactorată de debitor. Ca urmare, potrivit prevederilor art. 135 C. proc, fiscală, dreptul contribuabililor de a cere compensarea sau restituirea creanţelor fiscale se prescrie în termen de 5 ani de la data de 1 ianuarie a anului următor celui în care a luat naştere dreptul la compensare sau restituire.  

3. ORGANELE DE EXECUTARE SILITĂ

Codul de procedură fiscală, a dat în competenţa organele fiscale care administrează creanţe fiscale,  îndeplinire măsurile asigurătorii şi să efectueze procedura de executare silită, în cazul în care debitorul nu îşi plăteşte de bunăvoie obligaţiile fiscale datorate şi se impune procedura executării pentru stingerea creanţelor respective. 

Ca urmare, sunt competente material:

- organele fiscale care administrează creanţe fiscale;

- instituţiile publice pentru creanţele bugetare care se încasează, se administrează, se contabilizează şi se utilizează de aceste instituţii, provenite din venituri proprii şi cele rezultate din raporturi juridice contractuale; 

- organele proprii ale Băncii de Export-Import a României EXIMBANK - S.A, pentru creanţele care se încasează, se administrează, se contabilizează şi se utilizează de Bancă, provenite din fondurile alocate de la bugetul de stat. 

Compenţa teritorială privind efectuarea procedurii de executare silită revine organului de executare în a cărui rază teritorială se găsesc bunurile urmăribile, coordonarea întregii executări revenind organului de executare în a cărui rază teritorială îşi are domiciliul fiscal debitorul sau organul de executare competent, desemnat potrivit art. 33, după caz
. În cazul în care executarea silită se face prin poprire, aplicarea măsurii de executare silită se face de către organul de executare coordonator, dacă este cazul.
Dacă s-a dispus atragerea răspunderii membrilor organelor de conducere, în conformitate cu dispoziţiile cap. IV din Legea nr. 85/2006 privind procedura insolvenţei, şi pentru creanţe fiscale, prin derogare de la prevederile art. 142 din Legea nr. 85/2006, executarea silită se efectuează de organul de executare în condiţiile Codului de procedură fiscală, menţionate mai sus. 

- organul de executare în a cărui rază teritorială se află domiciliul fiscal al debitorului, pentru indisponibilizarea şi executarea silită a bunurilor şi veniturilor urmăribile ale debitorului, indiferent de locul în care se găsesc bunurile, atunci când se constată că există pericolul evident de înstrăinare, substituire sau de sustragere de la executare silită a bunurilor şi veniturilor urmăribile aparţinând debitorului.

Organul de executare coordonator va sesiza în scris celelalte organe prevăzute la alin. (5) al art. 136 din Codul de procedură fiscală, comunicându-le titlul executoriu în copie certificată, situaţia debitorului, contul în care se vor vira sumele încasate, precum şi orice alte date utile pentru identificarea debitorului şi a bunurilor ori veniturilor urmăribile.

Dacă asupra aceloraşi venituri ori bunuri ale debitorului a fost pornită executarea, atât pentru realizarea titlurilor executorii privind creanţe fiscale, cât şi pentru titluri ce se execută în condiţiile prevăzute de alte dispoziţii legale, executarea silită se va face, potrivit dispoziţiilor din Codul de procedură fiscală, de către organele de executare prevăzute de acesta. 

Dacă domiciliul fiscal al debitorului se află în raza teritorială a altui organ de executare, titlul executoriu împreună cu dosarul executării vor fi trimise acestuia, înştiinţându-se, dacă este cazul, organul de la care s-a primit titlul executoriu. 

- organul de executare coordonator în cazul debitorilor solidari, este cel în a cărui rază teritorială îşi are domiciliul fiscal debitorul despre care există indicii că deţine mai multe venituri sau bunuri urmăribile.

- coordonarea executării silite în cazul în care s-a dispus atragerea răspunderii solidare în condiţiile art. 27 din Codul de procedură fiscală
 şi ale art. 28 din acelaşi Cod,
 revine organului de executare în a cărui rază teritorială îşi are domiciliul fiscal debitorul aflat în stare de insolvabilitate sau insolvenţă sau organul de executare competent, desemnat potrivit art. 33 din Cod, după caz. 

Sumele realizate în contul debitorului, vor fi comunicate organului de executare coordonator în termen de 10 zile de la realizarea acestora, de către organele de executare sesizate, cărora li s-a comunicat debitul, după înscrierea acestuia într-o evidenţă nominală şi după luarea măsurilor de executare silită.

Organul de executare coordonator, care ţine evidenţa întregului debit, va cere în scris celorlalte organe de executare, să înceteze de îndată executarea silită dacă constată că acesta a fost realizat prin actele de executare silită făcute de el însuşi şi de celelalte organe 


4. EXECUTORUL FISCAL.

Potrivit prevederilor art. 138 din Codul de procedură fiscală, executarea silită se face de organul de executare competent prin intermediul executorilor fiscali, împuternicit în faţa debitorului şi a terţilor prin legitimaţia de executor fiscal şi delegaţie emisă de organul de executare silită.

Instituţiile publice care nu au organe de executare proprii pot transmite titluri executorii privind veniturile proprii, spre executare silită, organelor fiscale, în baza unei convenţii încheiate cu Agenţia Naţională de Administrare Fiscală sau cu autorităţile administraţiei publice locale, după caz.

În exercitarea atribuţiilor ce le revin, pentru aplicarea procedurilor de executare silită, executorii fiscali pot: 

a) să intre în orice incintă de afaceri a debitorului, persoană juridică, sau în alte incinte unde acesta îşi păstrează bunurile, în scopul identificării bunurilor sau valorilor care pot fi executate silit, precum şi să analizeze evidenţa contabilă a debitorului în scopul identificării terţilor care datorează sau deţin în păstrare venituri ori bunuri ale debitorului; 

  b) să intre în toate încăperile în care se găsesc bunuri sau valori ale debitorului, persoană fizică, precum şi să cerceteze toate locurile în care acesta îşi păstrează bunurile; 

  c) să solicite şi să cerceteze orice document sau element material care poate constitui o probă în determinarea bunurilor proprietate a debitorului. 

În încăperile ce reprezintă domiciliul sau reşedinţa unei persoane fizice, executorul fiscal poate intra cu consimţământul acesteia, iar în caz de refuz, organul de executare va cere autorizarea instanţei judecătoreşti competente potrivit dispoziţiilor Codului de procedură civilă.

Accesul executorului fiscal în locuinţă, în incinta de afaceri sau în orice altă încăpere a debitorului, persoană fizică sau juridică, se poate efectua între orele 6,00 - 20,00, în orice zi lucrătoare. Executarea începută va putea continua în aceeaşi zi sau în zilele următoare. În cazuri temeinic justificate de pericolul înstrăinării unor bunuri, accesul în încăperile debitorului va avea loc şi la alte ore decât cele menţionate, precum şi în zilele nelucrătoare, în baza autorizaţiei instanţei de executare. 

Dacă debitorul lipseşte sau dacă acesta refuză accesul în oricare dintre încăperi, executorul fiscal poate să pătrundă în acestea în prezenţa unui reprezentant al poliţiei ori al jandarmeriei sau a altui agent al forţei publice şi a doi martori majori, fiind aplicabile prevederile menţionate mai sus privind autorizarea instanţei judecătoreşti competente şi orele în care se poate realiza executarea. 

Potrivit prevederilor art. 139 din C, proc. fiscală, impozitele, taxele, contribuţiile şi orice alte venituri ale bugetului general consolidat nu pot fi urmărite de niciun creditor pentru nicio categorie de creanţe în cadrul procedurii de executare silită.

Cu privire la executarea silită împotriva unei asocieri fără personalitate juridică, pentru executarea silită a creanţelor fiscale datorate de aceasta, chiar dacă există un titlu executoriu pe numele asocierii, pot fi executate silit atât bunurile mobile şi imobile ale asocierii, cât şi bunurile personale ale membrilor acesteia.


5. TITLUL EXECUTORIU ÎN CAZUL CREANŢELOR FISCALE.  

Executarea silită a creanţelor fiscale se efectuează în temeiul unui titlu executoriu emis potrivit prevederilor Codului e procedură fiscală, de către organul de executare competent în a cărui rază teritorială îşi are domiciliul fiscal debitorul sau al unui înscris care, potrivit legii, constituie titlu executoriu
.

În titlul executoriu emis, potrivit legii, de organul de executare se înscriu toate creanţele fiscale neachitate la scadenţă, reprezentând impozite, taxe, contribuţii şi alte venituri ale bugetului general consolidat, precum şi accesoriile aferente acestora. 

În toate actele de executare silită trebuie să se indice titlul executoriu şi să se arate natura şi cuantumul debitului ce face obiectul executării. 

Titlului executoriu va fi modificat în mod corespunzător dacă a fost modificat titlul de creanţă.

Titlul de creanţă devine titlu executoriu la data la care creanţa fiscală este scadentă prin expirarea termenului de plată prevăzut de lege sau stabilit de organul competent ori în alt mod prevăzut de lege. 

 Titlul executoriu emis de organul de executare competent trebuie să cuprindă:

a) denumirea organului fiscal emitent; 

b) data la care a fost emis şi data de la care îşi produce efectele; 

c) datele de identificare a contribuabilului sau a persoanei împuternicite de contribuabil, după caz; 

d) obiectul actului administrativ fiscal; 

e) motivele de fapt; 

f) temeiul de drept; 

g) numele şi semnătura persoanelor împuternicite ale organului fiscal, potrivit legii. Dacă actul administrativ fiscal este emis prin intermediul mijloacelor informatice, este valabil şi în cazul în care nu poartă semnătura persoanelor împuternicite ale organului fiscal, potrivit legii, şi ştampila organului emitent, dacă îndeplineşte cerinţele legale aplicabile în materie
. Actele care se emit în aceste condiţii se stabilesc prin ordin al ministrului economiei şi finanţelor; 

h) ştampila organului fiscal emitent; 

i) posibilitatea de a fi contestat, termenul de depunere a contestaţiei şi organul fiscal la care se depune contestaţia; 

j) menţiuni privind audierea contribuabilului;

k) codul de identificare fiscală;

l) domiciliul fiscal al acestuia şi orice alte date de identificare;

m) cuantumul şi natura sumelor datorate şi neachitate;

n) temeiul legal al puterii executorii a titlului. 

Dacă titlurile executorii nu cuprind unul dintre următoarele elemente: numele şi prenumele sau denumirea debitorului, codul numeric personal, codul unic de înregistrare, domiciliul sau sediul, cuantumul sumei datorate, temeiul legal, semnătura organului care l-a emis şi dovada comunicării acestora, organul de executare va restitui de îndată titlurile executorii organelor emitente, aceste fiind elemente esenţiale ale titlului.
Pentru debitorii obligaţi în mod solidar la plata creanţelor fiscale se va întocmi un singur titlu executoriu.
Titlurile executorii emise de alte organe competente, care privesc creanţe fiscale, se transmit în termen de cel mult 30 de zile de la emitere, spre executare silită, potrivit legii, organelor de executare fiscală. 

Netransmiterea titlurilor executorii provenite în urma sancţionării contravenţionale, în termen de 90 de zile de la emiterea de către organele competente, conduce la anularea acestora. Conducătorul organului emitent al titlului executoriu are obligaţia emiterii deciziei de imputare a contravalorii contravenţiei personalului care se face vinovat de întârziere. Termenul de 90 de zile se prelungeşte cu perioada scursă în procedura de contestare a proceselor-verbale de constatare a contravenţiei.
Pentru realizarea creanţelor instituţiilor publice care nu au organe de executare proprii şi care transmit titluri executorii privind veniturile proprii, spre executare silită, organelor fiscale, în baza unei convenţii încheiate cu Agenţia Naţională de Administrare Fiscală sau cu autorităţile administraţiei publice locale, după caz, ori  în cazul în care prin legi speciale se stabilesc atribuţii de executare silită pentru Agenţia Naţională de Administrare Fiscală, prin unităţile sale subordonate şi pentru alte venituri decât cele menţionate în Codul de procedură fiscală, Agenţia Naţională de Administrare Fiscală sau autorităţile administraţiei publice locale, după caz, reţin o cotă de 15% din valoarea creanţelor fiscale stinse. Sumele se utilizează de Agenţia Naţională de Administrare Fiscală sau autorităţile administraţiei publice locale, după caz, ca venituri proprii, în condiţiile legii, pentru finanţarea cheltuielilor necesare îmbunătăţirii activităţii de administrare a creanţelor fiscale
.
   
6. BUNURILE SUPUSE EXECUTĂRII

Sunt supuse executării, veniturilor şi bunurilor proprietate a debitorului, urmăribile potrivit legii, iar valorificarea acestora se efectuează numai în măsura necesară pentru realizarea creanţelor fiscale şi a cheltuielilor de executare. Executarea silită a bunurilor proprietate a debitorului, urmăribile potrivit legii, se efectuează, de regulă, în limita a 150% din valoarea creanţelor fiscale, inclusiv a cheltuielilor de executare.
 Sunt supuse sechestrării şi valorificării bunurile urmăribile proprietate a debitorului, prezentate de acesta şi/sau identificate de către organul de executare, în următoarea ordine: 

   a) bunurile mobile şi imobile care nu sunt direct folosite în activitatea ce constituie principala sursă de venit; 

   b) bunuri care nu sunt nemijlocit predestinate pentru desfăşurarea activităţii care constituie principala sursă de venit; 

   c) bunurile mobile şi imobile ce se află temporar în deţinerea altor persoane în baza contractelor de arendă, de împrumut, de închiriere, de concesiune, de leasing şi altele; 

   d) ansamblu de bunuri mobile şi/sau imobile, proprietate a debitorului, care pot fi valorificate individual şi/sau în ansamblu dacă organul de executare apreciază că astfel acestea pot fi vândute în condiţii mai avantajoase; 

   e) maşini-unelte, utilaje, materii prime şi materiale şi alte bunuri mobile, precum şi bunuri imobile ce servesc activităţii care constituie principala sursă de venit; 

   f) produse finite

Ori de câte ori valorificarea nu este posibilă, organul fiscal poate proceda la sechestrarea bunurilor respective.

Bunurile supuse unui regim special de circulaţie, cum ar fi cele cumpărate în rate, bunurile minorilor, bunurile comune ale soţilor etc. pot fi urmărite numai cu respectarea condiţiilor prevăzute de lege.

Executarea silită se desfăşoară până la stingerea creanţelor fiscale înscrise în titlul executoriu, inclusiv a majorărilor de întârziere ori a altor sume, datorate sau acordate potrivit legii prin acesta, precum şi a cheltuielilor de executare, în cadrul procedurii de executare silită putând fi folosite succesiv sau concomitent modalităţile de executare silită. Dacă prin titlul executoriu sunt prevăzute majorări de întârziere sau alte sume, fără să fi fost stabilit cuantumul acestora, ele vor fi calculate de către organul de executare şi consemnate într-un proces-verbal care constituie titlu executoriu şi care se comunică şi debitorului.

Executarea silită a creanţelor fiscale nu se perimă.
Faţă de terţi, inclusiv faţă de stat, o garanţie reală şi celelalte sarcini reale asupra bunurilor au un grad de prioritate care se stabileşte de la momentul în care acestea au fost făcute publice prin oricare dintre metodele prevăzute de lege. 

Terţul nu se poate opune sechestrării unui bun al debitorului, invocând un drept de gaj, drept de ipotecă sau un privilegiu. Terţul va participa la distribuirea sumelor rezultate din valorificarea bunului, potrivit legii. 

 Pentru determinarea averii şi a venitului debitorului, în vederea începerii executării silite, organul de executare competent se poate folosi de mijloacele de probă prevăzute de lege, respectiv:

a) solicitarea informaţiilor, de orice fel, din partea contribuabililor şi a altor persoane; 

 b) solicitarea de expertize; 

 c) folosirea înscrisurilor; 

 d) efectuarea de cercetări la faţa locului. 

 La cererea organului fiscal, debitorul este obligat să furnizeze în scris, pe propria răspundere, informaţiile solicitate. 

Executarea silită începe prin comunicarea somaţiei, însoţită de un exemplar al titlului executoriu. Dacă în termen de 15 zile de la comunicarea somaţiei nu se stinge debitul, se continuă măsurile de executare silită.  

Somaţia cuprinde, pe lângă elementele cuprinse în actul administrativ fiscal, numărul dosarului de executare; suma pentru care se începe executarea silită; termenul în care cel somat urmează să plătească suma prevăzută în titlul executoriu, precum şi indicarea consecinţelor nerespectării acesteia.
Evaluarea bunurilor ce urmează a fi supuse procedurii de executare silită, se efectuează de organul de executare prin experţi evaluatori proprii sau prin experţi evaluatori independenţi. 

Organul de executare va actualiza preţul de evaluare ţinând cont de rata inflaţiei, ori  va proceda la o nouă evaluare când se consideră necesar.

7.   SUSPENDAREA, ÎNTRERUPEREA SAU ÎNCETAREA EXECUTĂRII SILITE

Potrivit prevederilor art. 148 din Codul de procedură fiscală, executarea silită a creanţelor fiscale se poate suspenda, întrerupe sau poate înceta, în cazurile expres prevăzute de lege.

A. Cazurile de suspendare a executării silite; 
 a) când suspendarea a fost dispusă de instanţă sau de creditor, în condiţiile legii; 

 b) la data comunicării aprobării înlesnirii la plată, în condiţiile legii; 

 c) în cazul prevăzut la art. 156; 

 d) pe o perioadă de cel mult 6 luni, în cazuri excepţionale, şi doar o singură dată pentru acelaşi debitor, prin hotărâre a Guvernului; 

  e) în alte cazuri prevăzute de lege. 



B. Cazurile de întrerupere a executării silite:

Executarea silită se întrerupe în cazurile prevăzute expres de lege. Executarea silită nu se întrerupe pe perioada în care un contribuabil este declarat insolvabil. 

C. Cazurile de încetarea executării silite;

Executarea silită încetează dacă: 

   a) s-au stins integral obligaţiile fiscale prevăzute în titlul executoriu, inclusiv obligaţiile de plată accesorii, cheltuielile de executare şi orice alte sume stabilite în sarcina debitorului, potrivit legii; 

   b) a fost desfiinţat titlul executoriu; 

   c) în alte cazuri prevăzute de lege. 

Măsurile de executare silită se ridică prin decizie întocmită în cel mult două zile de la data la care a încetat executarea silită, de către organul de executare. 

Atunci când creanţele fiscale înscrise în titluri executorii se sting prin plată, prin poprire sau prin alte modalităţi prevăzute de Codul de procedură fiscală, sechestrele aplicate pe acele titluri asupra bunurilor, cu valoare mai mică sau egală cu suma creanţelor fiscale astfel stinse, se ridică, prin decizie întocmită de organul de executare, în cel mult două zile de la data stingerii. 



8. MODALITĂŢILE DE EXECUTARE SILITĂ A TITLUL EXECUTORIU 

       ÎN CAZUL CREANŢELOR FISCALE.  

8.1. EXECUTAREA SILITĂ PRIN POPRIRE

    

Poprirea înseamnă indisponibilizarea sumelor urmăribile reprezentând venituri şi disponibilităţi băneşti în lei şi în valută, titluri de valoare sau alte bunuri mobile necorporale, deţinute şi/sau datorate, cu orice titlu, debitorului de către terţe persoane sau pe care aceştia le vor datora şi/sau deţine în viitor în temeiul unor raporturi juridice existente, în vederea acoperirii creanţei înscrisă în titlul fiscal şi a cheltuielilor de executare.

Nu sunt supuse executării silite prin poprire, sumele reprezentând credite nerambursabile sau finanţări primite de la instituţii sau organizaţii internaţionale pentru derularea unor programe ori proiecte, în cazul în care împotriva beneficiarului acestora a fost pornită procedura executării silite.

Dacă sumele urmăribile reprezentă venituri şi disponibilităţi în valută, băncile sunt autorizate să efectueze convertirea în lei a sumelor în valută, fără consimţământul titularului de cont, la cursul de schimb afişat de acestea pentru ziua respectivă.
Sumele ce reprezintă venituri băneşti ale debitorului persoană fizică, realizate ca angajat, pensiile de orice fel, precum şi ajutoarele sau indemnizaţiile cu destinaţie specială sunt supuse urmăririi numai în condiţiile prevăzute de Codul de procedură civilă.
Ca urmare, salariul şi alte venituri periodice realizate din muncă, pensiile asigurate în cadrul asigurărilor sociale, precum şi alte asemenea sume ce se plătesc periodic debitorului şi sunt destinate asigurării mijloacelor de existenţă ale acestuia, pot fi urmărite:

- până la 1/2 din venitul lunar net, pentru sumele datorate cu titlu de obligaţie de întreţinere sau de alocaţie pentru copii;

- până la 1/3 din venitul lunar net, pentru orice alte datorii.

Se bucură de această protecţie nu numai salariul, dar şi orice alte drepturi băneşti ce se cuvin salariatului în temeiul contractului de muncă, indiferent de mărimea şi natura lor, de forma sau de felul contractului de muncă (pe durată determinată sau nedeterminată).

Dispoziţiile de mai sus se aplică şi sumelor cuvenite în baza dreptului de autor, inventator sau inovator, remuneraţiei cuvenite membrilor coopera​tivelor meşteşugăreşti, precum şi pensiilor de orice fel. 

Dacă sunt mai multe urmăriri asupra aceleiaşi sume, urmărirea nu poate depăşi 1/2 din venitul lunar net al debitorului, indiferent de natura creanţelor, în afară de cazul în care legea prevede altfel.

Potrivit prevederilor art. 409 alin. (3), veniturile din muncă sau orice alte sume ce se plătesc periodic debitorului şi sunt destinate asigurării mijloacelor de existenţă ale acestuia, în cazul în care sunt mai mici decât cuantumul salariului minim net pe eco​no​mie, pot fi urmărite numai asupra părţii ce depăşeşte jumătate din acest cuantum.

Alin. (4) al art. 409 prevede că „Ajutoarele pentru incapacitate temporară de muncă, compensaţia acordată salariaţilor în caz de desfacere a contractului individual de muncă pe baza oricăror dispoziţii legale, precum şi sumele cuvenite şomerilor, potrivit legii, nu pot fi urmărite decât pentru sume datorate cu titlu de obligaţie de întreţinere şi despăgubiri pentru repararea daunelor cauzate prin moarte sau prin vătămări corporale, dacă legea nu dispune altfel. 

Urmărirea acestor drepturi se va putea face în limita a 1/2 din cuantumul acestora.

Alocaţiile de stat şi indemnizaţiile pentru copii, ajutoarele pentru îngrijirea copilului bolnav, ajutoarele de maternitate, cele acordate în caz de deces, bursele de studii acordate de stat, diurnele, precum şi orice alte asemenea indemnizaţii cu destinaţie specială, stabilite potrivit legii, nu pot fi urmărite pentru nici un fel de datorii.

Poprirea asupra veniturilor debitorilor persoane fizice sau persoane juridice se înfiinţează de către organul de executare printr-o adresă care va fi trimisă prin scrisoare recomandată, cu dovada de primire, terţului poprit, împreună cu o copie certificată de pe titlul executoriu. Totodată va fi înştiinţat şi debitorul despre înfiinţarea popririi. 

Pentru stingerea creanţelor fiscale, debitorii titulari de conturi bancare pot fi urmăriţi prin poprire asupra sumelor din conturile bancare, prevederile alin. (5) aplicându-se în mod corespunzător. În acest caz, odată cu comunicarea somaţiei şi a titlului executoriu, făcută debitorului potrivit art. 44, o copie certificată de pe acest titlu va fi comunicată băncii la care se află deschis contul debitorului. Despre această măsură va fi înştiinţat şi debitorul. 

 În măsura în care este necesar, pentru achitarea sumei datorate la data sesizării băncii, sumele existente, precum şi cele viitoare provenite din încasările zilnice în conturile în lei şi în valută sunt indisponibilizate. 
Din momentul indisponibilizării, respectiv de la data şi ora primirii adresei de înfiinţare a popririi asupra disponibilităţilor băneşti, băncile nu vor proceda la decontarea documentelor de plată primite, respectiv la debitarea conturilor debitorilor, şi nu vor accepta alte plăţi din conturile acestora până la achitarea integrală a obligaţiilor fiscale înscrise în adresa de înfiinţare a popririi, cu excepţia sumelor necesare plăţii drepturilor salariale. 

Nerespectarea prevederilor menţionate atrage nulitatea oricărei plăţi şi răspunderea solidară a terţului poprit cu debitorul, în limita sumelor sustrase indisponibilizării. Organul fiscal va întocmi o decizie în care vor fi arătate motivele de fapt şi de drept pentru care este angajată răspunderea persoanei în cauză. Decizia organului de executare prin care este atrasă răspunderea în cazurile menţionate mai sus, se va supune spre aprobare conducerii organului fiscal. Decizia aprobată constituie titlu de creanţă privind obligaţia la plată a persoanei răspunzătoare.

În situaţia în care titlurile executorii nu pot fi onorate în aceeaşi zi, băncile vor urmări executarea acestora din încasările zilnice realizate în contul debitorului, iar în cazul în care debitorul face plata în termenul prevăzut în somaţie, organul de executare va înştiinţa de îndată în scris băncile pentru sistarea totală sau parţială a indisponibilizării conturilor şi reţinerilor. 

Poprirea nu este supusă validării.
Poprirea înfiinţată anterior, ca măsură asigurătorie, devine executorie prin comunicarea copiei certificate de pe titlul executoriu, făcută terţului poprit, şi înştiinţarea despre aceasta a debitorului. 
 Poprirea se consideră înfiinţată din momentul primirii adresei de înfiinţare de către terţul poprit. În acest sens, terţul poprit este obligat să înregistreze atât ziua, cât şi ora primirii adresei de înfiinţare a popririi. 

 După înfiinţarea popririi, terţul poprit este obligat: 

   a) să plătească, de îndată sau după data la care creanţa devine exigibilă, organului fiscal, suma reţinută şi cuvenită, în contul indicat de organul de executare; 

   b) să indisponibilizeze bunurile mobile necorporale poprite, înştiinţând despre aceasta organul de executare. 

 În cazul în care sumele datorate debitorului sunt poprite de mai mulţi creditori, terţul poprit îi va anunţa în scris despre aceasta pe creditori şi va proceda la distribuirea sumelor potrivit ordinii de preferinţă prevăzută de Codul de procedură fiscală, respectiv:

  a) creanţele reprezentând cheltuielile de orice fel, făcute cu urmărirea şi conservarea bunurilor al căror preţ se distribuie; 

  b) creanţele reprezentând salarii şi alte datorii asimilate acestora, pensiile, sumele cuvenite şomerilor, potrivit legii, ajutoarele pentru întreţinerea şi îngrijirea copiilor, pentru maternitate, pentru incapacitate temporară de muncă, pentru prevenirea îmbolnăvirilor, refacerea sau întărirea sănătăţii, ajutoarele de deces, acordate în cadrul asigurărilor sociale de stat, precum şi creanţele reprezentând obligaţia de reparare a pagubelor cauzate prin moarte, vătămarea integrităţii corporale sau a sănătăţii; 

   c) creanţele rezultând din obligaţii de întreţinere, alocaţii pentru copii sau de plată a altor sume periodice destinate asigurării mijloacelor de existenţă; 

   d) creanţele fiscale provenite din impozite, taxe, contribuţii şi din alte sume stabilite potrivit legii, datorate bugetului de stat, bugetului Trezoreriei Statului, bugetului asigurărilor sociale de stat, bugetelor locale şi bugetelor fondurilor speciale; 

   e) creanţele rezultând din împrumuturi acordate de stat; 

   f) creanţele reprezentând despăgubiri pentru repararea pagubelor pricinuite proprietăţii publice prin fapte ilicite; 

   g) creanţele rezultând din împrumuturi bancare, din livrări de produse, prestări de servicii sau executări de lucrări, precum şi din chirii sau arenzi; 

   h) creanţele reprezentând amenzi cuvenite bugetului de stat sau bugetelor locale; 

   i) alte creanţe. 

Dacă legea nu prevede altfel, pentru plata creanţelor care au aceeaşi ordine de preferinţă suma realizată din executare se repartizează între creditori proporţional cu creanţa fiecăruia. 

Dacă  popririle înfiinţate de organul de executare generează imposibilitatea debitorului de a-şi continua activitatea economică, cu consecinţe sociale deosebite, creditorul fiscal poate dispune, la cererea debitorului şi ţinând seama de motivele invocate de acesta, fie suspendarea temporară totală, fie suspendarea temporară parţială a executării silite prin poprire. Suspendarea se poate dispune pentru o perioadă de cel mult 6 luni de la data comunicării către bancă sau alt terţ poprit a suspendării popririi de către organul fiscal. 

Dacă terţul poprit înştiinţează organul de executare că nu datorează vreo sumă de bani debitorului urmărit, precum şi în cazul în care se invocă alte neregularităţi privind înfiinţarea popririi, instanţa judecătorească în a cărei rază teritorială se află domiciliul sau sediul terţului poprit, la cererea organului de executare ori a altei părţi interesate, pe baza probelor administrate, va pronunţa menţinerea sau desfiinţarea popririi. 

Judecata se face de urgenţă şi cu precădere. 

Pe baza hotărârii de menţinere a popririi, care constituie titlu executoriu, organul de executare poate începe executarea silită a terţului poprit, dacă acesta se face vinovat de încălcarea prevederilor privind executarea prin poprire. 



8.2. EXECUTAREA SILITĂ A BUNURILOR MOBILE

Pentru realizarea titlul executoriu în cazul creanţelor fiscale, sunt supuse orice bunuri mobile ale debitorului, cu excepţiile prevăzute de lege.

 În cazul debitorului persoană fizică nu pot fi supuse executării silite, fiind necesare vieţii şi muncii debitorului, precum şi familiei sale: 

   a) bunurile mobile de orice fel care servesc la continuarea studiilor şi la formarea profesională, precum şi cele strict necesare exercitării profesiei sau a altei ocupaţii cu caracter permanent, inclusiv cele necesare desfăşurării activităţii agricole, cum sunt uneltele, seminţele, îngrăşămintele, furajele şi animalele de producţie şi de lucru; 

   b) bunurile strict necesare uzului personal sau casnic al debitorului şi familiei sale, precum şi obiectele de cult religios, dacă nu sunt mai multe de acelaşi fel; 

   c) alimentele necesare debitorului şi familiei sale pe timp de două luni, iar dacă debitorul se ocupă exclusiv cu agricultura, alimentele strict necesare până la noua recoltă; 

   d) combustibilul necesar debitorului şi familiei sale pentru încălzit şi pentru prepararea hranei, socotit pentru 3 luni de iarnă; 

   e) obiectele necesare persoanelor cu handicap sau destinate îngrijirii persoanelor bolnave; 

   f) bunurile declarate neurmăribile prin alte dispoziţii legale. 

Nu sunt exceptate de la executare silită, bunurile debitorului persoană fizică necesare desfăşurării activităţii de comerţ.

Executarea începe printr-un proces-verbal de sechestru care va cuprinde: 

    a) denumirea organului de executare, indicarea locului, a datei şi a orei când s-a făcut sechestrul; 

   b) numele şi prenumele executorului fiscal care aplică sechestrul, numărul legitimaţiei şi al delegaţiei; 

   c) numărul dosarului de executare, data şi numărul de înregistrare a somaţiei, precum şi titlul executoriu în baza căruia se face executarea silită; 

   d) temeiul legal în baza căruia se face executarea silită; 

   e) sumele datorate pentru a căror executare silită se aplică sechestrul, inclusiv cele reprezentând majorări de întârziere, menţionându-se şi cota acestora, precum şi actul normativ în baza căruia a fost stabilită obligaţia de plată; 

   f) numele, prenumele şi domiciliul debitorului persoană fizică ori, în lipsa acestuia, ale persoanei majore ce locuieşte împreună cu debitorul sau denumirea şi sediul debitorului, numele, prenumele şi domiciliul altor persoane majore care au fost de faţă la aplicarea sechestrului, precum şi alte elemente de identificare a acestor persoane; 

   g) descrierea bunurilor mobile sechestrate şi indicarea valorii estimative a fiecăruia, după aprecierea executorului fiscal, pentru identificarea şi individualizarea acestora, menţionându-se starea de uzură şi eventualele semne particulare ale fiecărui bun, precum şi dacă s-au luat măsuri spre neschimbare, cum sunt punerea de sigilii, custodia ori ridicarea de la locul unde se află, sau de administrare ori conservare a acestora, după caz; 

   h) menţiunea că evaluarea se va face înaintea începerii procedurii de valorificare, în cazul în care executorul fiscal nu a putut evalua bunul deoarece acesta necesită cunoştinţe de specialitate; 

   i) menţiunea făcută de debitor privind existenţa sau inexistenţa unui drept de gaj, ipotecă ori privilegiu, după caz, constituit în favoarea unei alte persoane pentru bunurile sechestrate; 

  j) numele, prenumele şi adresa persoanei căreia i s-au lăsat bunurile, precum şi locul de depozitare a acestora, după caz; 

   k) eventualele obiecţii făcute de persoanele de faţă la aplicarea sechestrului; 

   l) menţiunea că, în cazul în care în termen de 15 zile de la data încheierii procesului-verbal de sechestru debitorul nu plăteşte obligaţiile fiscale, se va trece la valorificarea bunurilor sechestrate; 

   m) semnătura executorului fiscal care a aplicat sechestrul şi a tuturor persoanelor care au fost de faţă la sechestrare. Dacă vreuna dintre aceste persoane nu poate sau nu vrea să semneze, executorul fiscal va menţiona această împrejurare.

Un exemplar al procesului-verbal de sechestru se predă debitorului sub semnătură sau i se comunică la domiciliul ori sediul acestuia, precum şi, atunci când este cazul, custodelui, acesta din urmă semnând cu menţiunea de primire a bunurilor în păstrare, iar  dacă se sechestrează şi bunuri gajate pentru garantarea creanţelor altor creditori, organul de executare le va trimite şi acestora câte un exemplar din procesul-verbal de sechestru.

Dacă executorul fiscal constată că în legătură cu bunurile sechestrate s-au săvârşit fapte care pot constitui infracţiuni va consemna aceasta în procesul-verbal de sechestru şi va sesiza de îndată organele de urmărire penală competente. 

Bunurilor mobile ale debitorului vor fi sechestrate  chiar dacă acestea se află la un terţ. 

Pentru bunurile mobile anterior sechestrate ca măsură asigurătorie nu este necesară o nouă sechestrare, executorul fiscal, fiind obligat să verifice dacă bunurile prevăzute se găsesc la locul aplicării sechestrului şi dacă nu au fost substituite sau degradate, precum şi să sechestreze alte bunuri ale debitorului, în cazul în care cele găsite la verificare nu sunt suficiente pentru stingerea creanţei. 

 Bunurile nu vor fi sechestrate dacă prin valorificarea acestora nu s-ar putea acoperi decât cheltuielile executării silite.

Prin sechestrul înfiinţat asupra bunurilor mobile, creditorul fiscal dobândeşte un drept de gaj care conferă acestuia în raport cu alţi creditori aceleaşi drepturi ca şi dreptul de gaj în sensul prevederilor dreptului comun. 

 De la data întocmirii procesului-verbal de sechestru, bunurile sechestrate sunt indisponibilizate. Cât timp durează executarea silită debitorul nu poate dispune de aceste bunuri decât cu aprobarea dată, potrivit legii, de organul competent. 
Nerespectarea acestei interdicţii atrage răspunderea, potrivit legii, a celui în culpă şi nulitate absolută a actelor de dispoziţie care ar interveni ulterior indisponibilizării.

Custode poate fi debitorul, creditorul sau a altei persoană desemnată de organul de executare sau de executorul fiscal, după caz, ori vor fi ridicate şi depozitate de către acesta. Atunci când bunurile sunt lăsate în custodia debitorului sau a altei persoane desemnate conform legii şi când se constată că există pericol de substituire ori de degradare, executorul fiscal poate aplica sigiliul asupra bunurilor.


8.3. EXECUTAREA SILITĂ A BUNURILOR IMOBILE

Potrivit prevederilor art. 154 C. proc. fiscală, pentru executarea titlului privind creanţa fiscală, sunt supuse executării silite bunurile imobile proprietate a debitorului
.

Dacă debitorul deţine bunuri în proprietate comună cu alte persoane, executarea silită se va întinde numai asupra bunurilor atribuite debitorului în urma partajului judiciar, respectiv asupra sultei, precum şi  asupra bunurilor accesorii bunului imobil, prevăzute de Codul civil, acestea nu pot fi însă urmărite decât odată cu imobilul. 

Pentru bunurile imobile sechestrate organul de executare care a instituit sechestrul va solicita de îndată biroului de carte funciară efectuarea inscripţiei ipotecare, anexând un exemplar al procesului-verbal de sechestru, acesta urmând să comunice organelor de executare, la cererea acestora, în termen de 10 zile, celelalte drepturi reale şi sarcini care grevează imobilul urmărit, precum şi titularii acestora, care vor fi înştiinţaţi de către organul de executare şi chemaţi la termenele fixate pentru vânzarea bunului imobil şi distribuirea preţului. 

Dacă sunt şi alţi creditori ai debitorului, aceştia au obligaţia ca, în termen de 30 de zile de la înscrierea procesului-verbal de sechestru al bunului imobil în evidenţele de publicitate imobiliară, să comunice în scris organului de executare titlurile pe care le au pentru bunul imobil respectiv.

În cazul debitorului persoană fizică, nu poate fi supus executării silite spaţiul minim locuit de debitor şi familia sa, stabilit în conformitate cu normele legale în vigoare, cu excepţia situaţiei în care executarea silită se face pentru stingerea creanţelor fiscale rezultate din săvârşirea de infracţiuni.

Sechestrul aplicat asupra bunurilor imobile constituie ipotecă legală. 

Dreptul de ipotecă conferă creditorului fiscal în raport cu alţi creditori aceleaşi drepturi ca şi dreptul de ipotecă, în sensul prevederilor dreptului comun.

La instituirea sechestrului şi în tot cursul executării silite, organul de executare poate numi un administrator-sechestru, dacă această măsură este necesară pentru administrarea imobilului urmărit, a chiriilor, a arendei şi a altor venituri obţinute din administrarea acestuia, inclusiv pentru apărarea în litigii privind imobilul respectiv. 

 Administrator-sechestru poate fi numit creditorul, debitorul ori altă persoană fizică sau juridică. 

Dacă administrator-sechestru este numită o altă persoană decât creditorul sau debitorul, organul de executare îi va fixa o remuneraţie ţinând seama de activitatea depusă.

Debitorul poate solicita organului de executare, după primirea procesului-verbal de sechestru, în termen de 15 zile de la comunicare, să îi aprobe ca plata integrală a creanţelor fiscale să se facă din veniturile bunului imobil urmărit sau din alte venituri ale sale pe timp de cel mult 6 luni.
Pentru motive temeinice organul de executare poate relua executarea silită imobiliară înainte de expirarea termenului de 6 luni, iar dacă debitorul persoană juridică căruia i s-a aprobat suspendarea se sustrage ulterior de la executare silită sau îşi provoacă insolvabilitatea, se vor aplica în mod corespunzător prevederile referitoare la atragerea răspunderii acesteia.
9. VALORIFICAREA BUNURILOR SECHESTRATE

În cazul în care creanţa fiscală nu este stinsă în termen de 15 zile de la data încheierii procesului-verbal de sechestru, se va proceda, fără efectuarea altei formalităţi, la valorificarea bunurilor sechestrate, cu excepţia situaţiilor în care, potrivit legii, s-a dispus desfiinţarea sechestrului, suspendarea sau amânarea executării silite. 

Organul de executare competent va proceda la valorificarea bunurilor sechestrate,  ţinând seama atât de interesul legitim şi imediat al creditorului, prin: 

   a) înţelegerea părţilor: vânzarea se poate face de debitorul însuşi, cu acordul organului de executare, astfel încât să se asigure o recuperare corespunzătoare a creanţei fiscale. Debitorul este obligat să prezinte în scris organului de executare propunerile ce i s-au făcut şi nivelul de acoperire a creanţelor fiscale, indicând numele şi adresa potenţialului cumpărător, precum şi termenul în care acesta din urmă va achita preţul propus. În acest caz, preţul propus de cumpărător şi acceptat de organul de executare nu poate fi mai mic decât preţul de evaluare. 

   b) vânzare în regim de consignaţie a bunurilor mobile; 

   c) vânzare directă, în următoarele cazuri:    a) pentru bunurile perisabile sau supuse degradării;  b) dacă se recuperează integral creanţa fiscală înaintea începerii procedurii de valorificare prin licitaţie; c) după finalizarea unei licitaţii, dacă bunul/bunurile sechestrate nu au fost vândute şi se oferă cel puţin preţul de evaluare. 

 Vânzarea directă se realizează prin încheierea unui proces-verbal care constituie titlu de proprietate. 

Dacă sunt mai multe cereri, bunul va fi vindut persoanei care oferă cel mai mare preţ faţă de preţul de evaluare.

   d) vânzare la licitaţie; 

   e) alte modalităţi admise de lege, inclusiv valorificarea bunurilor prin case de licitaţii, agenţii imobiliare sau societăţi de brokeraj, după caz. 

 Dacă au fost sechestrate bunuri perisabile sau supuse degradării, acestea pot fi vândute în regim de urgenţă. 

 Vânzarea bunurilor sechestrate se face numai către persoane fizice sau juridice care nu au obligaţii fiscale restante. 

Potrivit prevederilor art. 162 C. proc. fiscală, pentru valorificarea bunurilor sechestrate prin vânzare la licitaţie organul de executare este obligat să efectueze publicitatea vânzării cu cel puţin 10 zile înainte de data fixată pentru desfăşurarea licitaţiei. 

 Publicitatea vânzării se realizează prin afişarea anunţului privind vânzarea:

- la sediul organului de executare;

- la sediul primăriei în a cărei rază teritorială se află bunurile sechestrate;

- la sediul şi domiciliul debitorului;

- la locul vânzării, dacă acesta este altul decât cel unde se află bunurile sechestrate;

- pe imobilul scos la vânzare, în cazul vânzării bunurilor imobile;

- prin anunţuri într-un cotidian naţional de largă circulaţie, într-un cotidian local, în pagina de internet sau, după caz, în Monitorul Oficial al României, Partea a IV-a;

- prin alte modalităţi prevăzute de lege. 

 Despre data, ora şi locul licitaţiei vor fi înştiinţaţi şi debitorul, custodele, administratorul-sechestru, precum şi titularii drepturilor reale şi ai sarcinilor care grevează bunul urmărit. 

 Anunţul privind vânzarea cuprinde următoarele elemente: 

   a) denumirea organului fiscal emitent; 

   b) data la care a fost emis; 

   c) numele şi semnătura persoanelor împuternicite ale organului fiscal, potrivit legii, şi ştampila organului fiscal emitent; 

   d) numărul dosarului de executare silită; 

   e) bunurile care se oferă spre vânzare şi descrierea lor sumară; 

   f) preţul de evaluare ori preţul de pornire a licitaţiei, în cazul vânzării la licitaţie, pentru fiecare bun oferit spre vânzare; 

   g) indicarea, dacă este cazul, a drepturilor reale şi a privilegiilor care grevează bunurile; 

   h) data, ora şi locul vânzării; 

   i) invitaţia, pentru toţi cei care pretind vreun drept asupra bunurilor, să înştiinţeze despre aceasta organul de executare înainte de data stabilită pentru vânzare; 

   j) invitaţia către toţi cei interesaţi în cumpărarea bunurilor să se prezinte la termenul de vânzare la locul fixat în acest scop şi până la acel termen să prezinte oferte de cumpărare; 

   k) menţiunea că ofertanţii sunt obligaţi să depună în cazul vânzării la licitaţie, până la termenul prevăzut la art. 162 alin. (7) din Cod, o taxă de participare ori o scrisoare de garanţie bancară, reprezentând 10% din preţul de pornire a licitaţiei; 

    l) menţiunea că toţi cei interesaţi în cumpărarea bunurilor trebuie să prezinte dovada emisă de organele fiscale că nu au obligaţii fiscale restante; 

   m) data afişării publicaţiei de vânzare. 

 Licitaţia se ţine la locul unde se află bunurile sechestrate sau la locul stabilit de organul de executare, după caz, debitorul fiind obligat să permită ţinerea licitaţiei în spaţiile pe care le deţine, dacă sunt adecvate acestui scop. 

Cu cel puţin o zi înainte de data licitaţiei, ofertanţii trebuie să depună următoarele documente: 

   a) oferta de cumpărare; 

   b) dovada plăţii taxei de participare sau a constituirii garanţiei sub forma scrisorii de garanţie bancară; 

   c) împuternicirea persoanei care îl reprezintă pe ofertant; 

   d) pentru persoanele juridice de naţionalitate română, copie de pe certificatul unic de înregistrare eliberat de oficiul registrului comerţului; 

   e) pentru persoanele juridice străine, actul de înmatriculare tradus în limba română; 

   f) pentru persoanele fizice române, copie de pe actul de identitate; 

   g) pentru persoanele fizice străine, copie de pe paşaport; 

   h) dovada, emisă de organele fiscale, că nu are obligaţii fiscale restante faţă de acestea. 

Taxa de participare la licitaţie reprezintă 10% din preţul de pornire a licitaţiei şi se plăteşte în lei la unitatea teritorială a Trezoreriei Statului. În termen de 5 zile de la data întocmirii procesului-verbal de licitaţie. 

Vânzarea la licitaţie a bunurilor sechestrate este organizată de o comisie condusă de un preşedinte, formată din 3 persoane desemnate de organul de conducere al creditorului bugetar, care verifică şi analizează documentele de participare şi afişează la locul licitaţiei, cu cel puţin o oră înaintea începerii acesteia, lista cuprinzând ofertanţii care au depus documentaţia completă de participare.

Preţul de pornire a licitaţiei este preţul de evaluare. Dacă la prima licitaţie bunul nu se vinde întrucât  nu s-au prezentat ofertanţi sau nu s-a obţinut cel puţin preţul de pornire, organul de executare va fixa un termen în cel mult 30 de zile, în vederea ţinerii celei de-a doua licitaţii urmând ca preţul să fie diminuat cu 25% şi cu 50% pentru a treia licitaţie dacă nu s-a obţinut preţul de pornire nici la a doua licitaţie ori nu s-au prezentat ofertanţi. Pentru fiecare termen de licitaţie se va face o nouă publicitate a vânzării.

 La a treia licitaţie creditorii urmăritori sau intervenienţi nu pot să adjudece bunurile oferite spre vânzare la un preţ mai mic de 50% din preţul de evaluare. 

Licitaţia începe de la cel mai mare preţ din ofertele de cumpărare scrise, dacă acesta este superior celui stabilit prin evaluarea făcută, iar în caz contrar va începe de la acest din urmă preţ. 

Bunul va fi adjudecat de participantul care a oferit cel mai mare preţ, dar nu mai puţin decât preţul de pornire. În cazul prezentării unui singur ofertant la licitaţie, comisia poate să îl declare adjudecatar dacă acesta oferă cel puţin preţul de pornire a licitaţiei.

Organul fiscal va restitui taxa de participare participanţilor care au depus oferte de cumpărare şi care nu au fost declaraţi adjudecatari, iar în cazul adjudecării, taxa se reţine în contul preţului. 

Taxa de participare nu se restituie ofertanţilor care nu s-au prezentat la licitaţie, celui care a refuzat încheierea procesului-verbal de adjudecare, precum şi adjudecatarului care nu a plătit preţul. 

După licitarea fiecărui bun se va întocmi un proces-verbal privind desfăşurarea şi rezultatul licitaţiei care trebuie să cuprindă :

   a) denumirea organului fiscal emitent; 

   b) data la care a fost emis şi data de la care îşi produce efectele; 

   c) datele de identificare a contribuabilului sau a persoanei împuternicite de contribuabil, după caz; 

   d) obiectul actului administrativ fiscal; 

   e) motivele de fapt; 

   f) temeiul de drept; 

   g) numele şi semnătura persoanelor împuternicite ale organului fiscal, potrivit legii; 

   h) ştampila organului fiscal emitent; 

   i) posibilitatea de a fi contestat, termenul de depunere a contestaţiei şi organul fiscal la care se depune contestaţia; 

   j) menţiuni privind audierea contribuabilului ;

k) numele şi prenumele sau denumirea cumpărătorului, precum şi domiciliul fiscal al acestuia; 

l) numărul dosarului de executare silită; 

m) indicarea bunurilor adjudecate, a preţului la care bunul a fost adjudecat şi a taxei pe valoarea adăugată, dacă este cazul; 

n) toţi cei care au participat la licitaţie şi sumele oferite de fiecare participant;

o) dacă este cazul, menţionarea situaţiilor în care vânzarea nu s-a realizat.

Adjudecatarul este obligat să plătească preţul, diminuat cu contravaloarea taxei de participare, în lei, în numerar la o unitate a Trezoreriei Statului sau prin decontare bancară, în cel mult 5 zile de la data adjudecării. În caz contrar, licitaţia se va relua în termen de 10 zile de la data adjudecării, adjudecatarul fiind obligat să plătească cheltuielile prilejuite de noua licitaţie şi, în cazul în care preţul obţinut la noua licitaţie este mai mic, diferenţa de preţ. 

 Dacă nici la următoarea licitaţie bunul nu a fost vândut, fostul adjudecatar este obligat să plătească toate cheltuielile prilejuite de urmărirea acestuia. 

Dacă bunurile supuse executării silite nu au putut fi valorificate, vor fi restituite debitorului cu menţinerea măsurii de indisponibilizare, până la împlinirea termenului de prescripţie. În cadrul acestui termen organul de executare poate relua oricând procedura de valorificare şi va putea, după caz, să ia măsura numirii, menţinerii ori schimbării administratorului-sechestru ori custodelui. 

În cazul vânzării la licitaţie a bunurilor imobile cumpărătorii pot solicita plata preţului în rate, în cel mult 12 rate lunare, cu un avans de minimum 50% din preţul de adjudecare a bunului imobil şi cu plata unei majorări de întârziere stabilite conform prezentului cod. Organul de executare va stabili condiţiile şi termenele de plată a preţului în rate. Cumpărătorul nu va putea înstrăina bunul imobil decât după plata preţului în întregime şi a majorării de întârziere stabilite. 

Dacă cumpărătorul căruia i s-a încuviinţat plata preţului în rate nu plăteşte restul de preţ în condiţiile şi la termenele stabilite, el va putea fi executat silit pentru plata sumei datorate în temeiul titlului executoriu emis de organul de executare competent pe baza procesului-verbal de adjudecare

Procesul-verbal de adjudecare, încheiat de organul de executare în termen de cel mult 5 zile de la plata în întregime a preţului sau a avansului dacă bunul a fost vândut cu plata în rate. 

Procesul-verbal de adjudecare constituie titlu de proprietate, transferul dreptului de proprietate operând la data încheierii acestuia. Un exemplar al procesului-verbal de adjudecare a bunului imobil va fi trimis, în cazul vânzării cu plata în rate, biroului de carte funciară pentru a înscrie interdicţia de înstrăinare şi grevare a bunului până la plata integrală a preţului şi a majorării de întârziere stabilite pentru imobilul transmis, pe baza căruia se face înscrierea în cartea funciară. 

 Procesul-verbal de adjudecare trebuie să cuprindă:

   a) denumirea organului fiscal emitent; 

   b) data la care a fost emis şi data de la care îşi produce efectele; 

   c) datele de identificare a contribuabilului sau a persoanei împuternicite de contribuabil, după caz; 

   d) obiectul actului administrativ fiscal; 

   e) motivele de fapt; 

   f) temeiul de drept; 

   g) numele şi semnătura persoanelor împuternicite ale organului fiscal, potrivit legii; 

   h) ştampila organului fiscal emitent; 

   i) posibilitatea de a fi contestat, termenul de depunere a contestaţiei şi organul fiscal la care se depune contestaţia; 

   j) menţiuni privind audierea contribuabilului.  
   k) numărul dosarului de executare silită; 

   l) numărul şi data procesului-verbal de desfăşurare a licitaţiei; 

  m) numele şi domiciliul sau, după caz, denumirea şi sediul cumpărătorului; 

   n) codul de identificare fiscală a debitorului şi cumpărătorului; 

   o) preţul la care s-a adjudecat bunul şi taxa pe valoarea adăugată, dacă este cazul; 

   p) modalitatea de plată a diferenţei de preţ în cazul în care vânzarea s-a făcut cu plata în rate; 

   r) datele de identificare a bunului; 

   s) menţiunea că acest document constituie titlu de proprietate şi că poate fi înscris în cartea funciară; 

   ş) menţiunea că pentru creditor procesul-verbal de adjudecare constituie documentul pe baza căruia se emite titlu executoriu împotriva cumpărătorului care nu plăteşte diferenţa de preţ, în cazul în care vânzarea s-a făcut cu plata preţului în rate; 

  t) semnătura cumpărătorului sau a reprezentantului său legal, după caz. 

   Suma cheltuielilor cu executarea silită se stabileşte de organul de executare, prin proces-verbal, care constituie titlu executoriu potrivit prezentului cod, care are la bază documente privind cheltuielile efectuate şi cad în sarcina debitorului.

     

10.  ELIBERAREA ŞI DISTRIBUIREA SUMELOR REALIZATE 

          PRIN EXECUTARE SILITĂ 

 Suma realizată în cursul procedurii de executare silită reprezintă totalitatea sumelor încasate prin procedura de executare. 

 Creanţele fiscale înscrise în titlul executoriu se sting în ordinea vechimii, mai întâi creanţa principală şi apoi accesoriile acesteia. Dacă suma ce reprezintă atât creanţa fiscală, cât şi cheltuielile de executare este mai mică decât suma realizată prin executare silită, cu diferenţa se va proceda la compensare, sau se restituie, la cerere, debitorului. 

Dacă executarea silită a fost pornită de mai mulţi creditori sau când până la eliberarea ori distribuirea sumei rezultate din executare au depus şi alţi creditori titlurile lor, distribuirea sumei se va face după  următoarea ordine de preferinţă, dacă legea nu prevede altfel: 

   a) creanţele reprezentând cheltuielile de orice fel, făcute cu urmărirea şi conservarea bunurilor al căror preţ se distribuie; 

   b) creanţele reprezentând salarii şi alte datorii asimilate acestora, pensiile, sumele cuvenite şomerilor, potrivit legii, ajutoarele pentru întreţinerea şi îngrijirea copiilor, pentru maternitate, pentru incapacitate temporară de muncă, pentru prevenirea îmbolnăvirilor, refacerea sau întărirea sănătăţii, ajutoarele de deces, acordate în cadrul asigurărilor sociale de stat, precum şi creanţele reprezentând obligaţia de reparare a pagubelor cauzate prin moarte, vătămarea integrităţii corporale sau a sănătăţii; 

   c) creanţele rezultând din obligaţii de întreţinere, alocaţii pentru copii sau de plată a altor sume periodice destinate asigurării mijloacelor de existenţă; 

   d) creanţele fiscale provenite din impozite, taxe, contribuţii şi din alte sume stabilite potrivit legii, datorate bugetului de stat, bugetului Trezoreriei Statului, bugetului asigurărilor sociale de stat, bugetelor locale şi bugetelor fondurilor speciale; 

   e) creanţele rezultând din împrumuturi acordate de stat; 

   f) creanţele reprezentând despăgubiri pentru repararea pagubelor pricinuite proprietăţii publice prin fapte ilicite; 

   g) creanţele rezultând din împrumuturi bancare, din livrări de produse, prestări de servicii sau executări de lucrări, precum şi din chirii sau arenzi; 

   h) creanţele reprezentând amenzi cuvenite bugetului de stat sau bugetelor locale; 

   i) alte creanţe. 

   Eliberarea sau distribuirea sumei rezultate din executarea silită se va face numai după trecerea unui termen de 15 zile de la data depunerii sumei, când organul de executare va proceda, după caz, la eliberarea sau distribuirea sumei, cu înştiinţarea părţilor şi a creditorilor care şi-au depus titlurile. 

Pentru plata creanţelor care au aceeaşi ordine de preferinţă, dacă legea nu prevede altfel, suma realizată din executare se repartizează între creditori proporţional cu creanţa fiecăruia. 

Creditorii fiscali care au un privilegiu prin efectul legii şi care îndeplinesc condiţia de publicitate sau posesie a bunului mobil au prioritate, la distribuirea sumei rezultate din vânzare faţă de alţi creditori care au garanţii reale asupra bunului respectiv. 

 Accesoriile creanţei principale prevăzute în titlul executoriu vor urma ordinea de preferinţă a creanţei principale. 

 Dacă există creditori care, asupra bunului vândut, au drepturi de gaj, ipotecă sau alte drepturi reale, despre care organul de executare a luat cunoştinţă prin depunerea ulterioară a titlurilor lor, la distribuirea sumei rezultate din vânzarea bunului, creanţele lor vor fi plătite înaintea altor creanţe.În acest caz, organul de executare este obligat să îi înştiinţeze din oficiu pe creditorii în favoarea cărora au fost conservate aceste sarcini, pentru a participa la distribuirea preţului. 

 Creditorii care nu au participat la executarea silită pot depune titlurile lor în vederea participării la distribuirea sumelor realizate prin executare silită, numai până la data întocmirii de către organele de executare a procesului-verbal privind eliberarea sau distribuirea acestor sume. 

 După întocmirea procesului-verbal, niciun creditor nu mai este în drept să ceară să participe la distribuirea sumelor rezultate din executarea silită.

   

11.   CONTESTAŢIA LA EXECUTARE SILITĂ 

Împotriva executării silite, precum şi împotriva oricărui act de executare se poate face contestaţie de către cei interesaţi sau vătămaţi prin executare. 

Activitatea privind executarea silită
 trebuie îndeplinită cu respectarea pre​ve​derilor legale, iar atunci când aceste prevederi sunt încălcate, per​soana interesată sau,  procurorul are posibilitatea să sesizeze in​stanţa de executare, urmărind să obţină anularea actelor de executare silită contrare legii
. 

Prin contestaţia la executare se înţelege mijlocul procesual, specific fazei execu​tării silite, prin care persoana interesată solicită instanţei desfiinţarea actelor de executare nelegale, ori anihilarea efectului executoriu al titlului pus în executare, sau clarificări cu privire la titlul executoriu în temeiul căruia a fost pornită executarea.

Potrivit prevederilor art. 173 C. proc. fiscală, persoanele interesate pot face contestaţie împotriva oricărui act de executare efectuat cu încălcarea prevederilor codului de către organele de executare, precum şi în cazul în care aceste organe refuză să îndeplinească un act de executare în condiţiile legii. 

Pe timpul soluţionării contestaţiei la executare, dispoziţiile privind suspendarea provizorie a executării silite prin ordonanţă preşedinţială prevăzute de art. 403 alin. 4 din Codul de procedură civilă nu sunt aplicabile. 

Dacă  titlul executoriu nu este o hotărâre dată de o instanţă judecătorească sau de alt organ jurisdicţional şi dacă pentru contestarea lui nu există o altă procedură prevăzută de lege, contestaţia poate fi făcută şi împotriva titlului respectiv. 

Contestaţia se poate face în termen de 15 zile, sub sancţiunea decăderii, de la data când: 

   a) contestatorul a luat cunoştinţă de executarea ori de actul de executare pe care le contestă, din comunicarea somaţiei sau din altă înştiinţare primită ori, în lipsa acestora, cu ocazia efectuării executării silite sau în alt mod; 

   b) contestatorul a luat cunoştinţă de refuzul organului de executare de a îndeplini un act de executare; 

   c) cel interesat a luat cunoştinţă de eliberarea sau distribuirea sumelor pe care le contestă. 

 Contestaţia prin care o terţă persoană pretinde că are un drept de proprietate sau un alt drept real asupra bunului urmărit poate fi introdusă cel mai târziu în termen de 15 zile după efectuarea executării. Neintroducerea contestaţiei în termenul menţionat, nu îl împiedică pe cel de-al treilea să îşi realizeze dreptul pe calea unei cereri separate, potrivit dreptului comun.

 Contestaţia se introduce la instanţa judecătorească competentă, care poate fi instanţa de executare sau instanţa care a emis titlul şi se judecă în procedură de urgenţă, cu citarea organul de executare în a cărui rază teritorială se găsesc bunurile urmărite ori, în cazul executării prin poprire, îşi are sediul sau domiciliul terţul poprit. 

 La cererea părţii interesate instanţa poate decide, în cadrul contestaţiei la executare, asupra împărţirii bunurilor pe care debitorul le deţine în proprietate comună cu alte persoane. 

 Dacă admite contestaţia la executare, instanţa, după caz, poate dispune anularea actului de executare contestat sau îndreptarea acestuia, anularea ori încetarea executării înseşi, anularea sau lămurirea titlului executoriu ori efectuarea actului de executare a cărui îndeplinire a fost refuzată. 

 În cazul anulării actului de executare contestat sau al încetării executării înseşi şi al anulării titlului executoriu, instanţa poate dispune prin aceeaşi hotărâre întoarcerea executării prin restituirea sumei ce i se cuvine celui îndreptăţit din valorificarea bunurilor sau din reţinerile prin poprire. 

 În cazul respingerii contestaţiei contestatorul poate fi obligat, la cererea organului de executare, la despăgubiri pentru pagubele cauzate prin întârzierea executării, iar când contestaţia a fost exercitată cu rea-credinţă, el va fi obligat şi la plata unei amenzi de la 50 lei la 1.000 lei. 

12. STINGEREA CREANŢELOR FISCALE PRIN ALTE MODALITĂŢI

Creanţele fiscale se pot stinge şi prin:

- darea în plată - prin trecerea în proprietatea publică a statului sau, după caz, a unităţii administrativ-teritoriale a bunurilor imobile, inclusiv a celor supuse executării silite, la  cererea debitorului, cu acordul creditorului fiscal, în cazul creanţelor fiscale administrate de Ministerul Economiei şi Finanţelor prin Agenţia Naţională de Administrare Fiscală, cu excepţia celor cu reţinere la sursă şi a accesoriilor aferente acestora, precum şi creanţele bugetelor locale;

- cesiunea creanţelor fiscale administrate de Agenţia Naţională de Administrare Fiscală - Agenţia Naţională de Administrare Fiscală poate cesiona creanţele fiscale pe care le administrează, astfel cum acestea sunt individualizate prin titlurile de creanţă şi confirmate prin certificate de atestare fiscală, emise pentru data stabilită prin contractul de cesiune. Agenţia nu poate cesiona creanţele fiscale principale şi accesorii pe care le administrează pentru un preţ mai mic decât valoarea nominală a acestora. În situaţia în care există mai mulţi ofertanţi pentru preluarea creanţelor fiscale, cesiunea de creanţă se va realiza ca urmare a unei licitaţii organizate de către Agenţia Naţională de Administrare Fiscală. 

- insolvabilitate - când debitorul ale cărui venituri sau bunuri urmăribile au o valoare mai mică decât obligaţiile fiscale de plată sau care nu are venituri ori bunuri urmăribile. Pentru creanţele fiscale ale debitorilor declaraţi în stare de insolvabilitate care nu au venituri sau bunuri urmăribile, conducătorul organului de executare dispune scoaterea creanţei din evidenţa curentă şi trecerea ei într-o evidenţă separată, cu obligaţia organelor fiscale ca cel puţin o dată pe an să efectueze o investigaţie asupra stării acestor contribuabili, până  la sfârşitul perioadei de prescripţie.

- anularea creanţelor fiscale - în situaţiile în care cheltuielile de executare, exclusiv cele privind comunicarea prin poştă, sunt mai mari decât creanţele fiscale supuse executării silite. 

� Pentru un examen amănunţit privind executarea silită, a se vedea: S. Zilberstein, V.M. Ciobanu, Drept procesual civil. Executarea silită, vol. I şi II, Ed. Lumina Lex, Bucureşti, 1996; D. Negulescu, Execuţiunea silită, Principiile generale, vol. I, Tipografia Guttenberg, Bu�cureşti, 1910; E. Herovanu, Teoria executării silite, Ed. Cioflec, Bucureşti, 1942; I. Stoenescu, A. Hilsenrad, S. Zilberstein, Tratat teoretic şi practic de procedură a executării silite, Ed. Academiei, Bucureşti, 1966; C. Sion, Căile de execuţie, Iaşi, 1943; I. Stoenescu, S. Zil�berstein, Tratat de drept procesual civil, vol. II, Universitatea Bucureşti, 1981, p. 207 şi urm.; Fl. Măgureanu, Drept procesual civil, ed. a IX�a, Ed. Universul Juridic, Bucureşti, 2007, p. 582 şi urm.


� Pentru un examen amănunţit privind măsurile asigurătorii, a se vedea : A. Hilsenrad, I. Stoenescu, Procesul civil, în R.P.R., Ed. Ştiinţifică, Bucureşti, 1957, p. 111; V.M. Ciobanu, Tratat teoretic şi practic de procedură civil, vol.  II, Ed. Naţional, Bucureşti, 2004,  p. 60-89; Fl. Măgureanu, Drept procesual civil, ediţia a IX-a, Ed. Universul Juridic, Bucureşti, 2007, p. 293 şi urm.


� Codul de Procedură Fiscală al României a fost republicat în Monitorul Oficial, Partea I nr. 513 din 31/07/2007. Codul a fost completat şi modificat de mai multe ori, mai recent prin Ordonanţa nr. 47/2007 privind reglementarea unor măsuri financiar-fiscale, publicată în Monitorul Oficial, Partea I nr. 603 din 31/08/2007, act ce a intrat în vigoare la data de 03 septembrie 2007 şi prin Ordonanţa de urgenţă nr. 19/2008  pentru modificarea şi completarea Ordonanţei Guvernului nr. 92/2003 privind Codul de procedură fiscală, publicată în Monitorul Oficial, Partea I nr. 163 din 03/03/2008 şi intrată în vigoare la data de 03 martie 2008.


� Pentru garanţiile reale mobiliare, a se vedea:  Fl. Măgureanu,  G. Măgureanu Poptean, Consideraţii privind executarea garanţiilor reale mobiliare, Revista de Executare Silită nr. 14/2008.


� Pentru procedura de drept comun, a se vedea Fl. Măgureanu, Prescripţia dreptului de a cere executarea silită, Revista de Executare Silită nr. 2/2006.


� Art. 403 alin 4 C proc. civ. prevede că „În cazuri urgente, dacă s-a plătit cauţiunea, preşedintele instanţei poate dispune, prin încheiere şi fără citarea părţilor, suspendarea provizorie a executării până la soluţionarea cererii de suspendare de către instanţă. Încheierea nu este supusă nici unei căi de atac. Cauţiunea care trebuie depusă este în cuantum de 10% din valoarea obiectului cererii sau de 5 milioane lei pentru cererile neevaluabile în bani. Cauţiunea depusă este deductibilă din cauţiunea stabilită de instanţă, dacă este cazul”.


� Potrivit prevederilor art. 33 din Codul de procedură fiscală, competenţa teritorială aparţine:


   - pentru administrarea impozitelor, taxelor, contribuţiilor şi a altor sume datorate bugetului general consolidat, competenţa revine acelui organ fiscal, judeţean, local sau al municipiului Bucureşti, stabilit prin ordin al preşedintelui Agenţiei Naţionale de Administrare Fiscală, în a cărui rază teritorială se află domiciliul fiscal al contribuabilului sau al plătitorului de venit, în cazul impozitelor şi contribuţiilor realizate prin stopaj la sursă, în condiţiile legii. 


   - în cazul contribuabililor nerezidenţi care desfăşoară activităţi pe teritoriul României prin unul sau mai multe sedii permanente, competenţa revine organului fiscal pe a cărui rază teritorială se află situat fiecare sediu permanent. În cazul în care activitatea unui sediu permanent se desfăşoară pe raza teritorială a mai multor organe fiscale, competenţa revine acelui organ fiscal în a cărui rază teritorială începe activitatea acelui sediu permanent. 


   - pentru administrarea de către organele fiscale din subordinea Agenţiei Naţionale de Administrare Fiscală a creanţelor fiscale datorate de marii contribuabili, inclusiv de sediile secundare ale acestora, competenţa poate fi stabilită în sarcina altor organe fiscale decât cele prevăzute la alin. (1) al art. 33 din lege, prin ordin al preşedintelui Agenţiei Naţionale de Administrare Fiscală. 


� Potrivit prevederilor art. 27 din Codul de procedură fiscală, cu privire la răspunderea solidară, Răspunderea solidară, pentru obligaţiile de plată restante ale debitorului declarat insolvabil în condiţiile Codului, răspund solidar cu acesta următoarele persoane: 


   a) persoanele fizice sau juridice care, în cei 3 ani anteriori datei declarării insolvabilităţii, cu rea-credinţă, dobândesc în orice mod active de la debitorii care îşi provoacă astfel insolvabilitatea; 


   b) administratorii, asociaţii, acţionarii şi orice alte persoane care au provocat insolvabilitatea persoanei juridice debitoare prin înstrăinarea sau ascunderea cu rea-credinţă, sub orice formă, a bunurilor mobile şi imobile proprietatea acesteia. 


   Persoana juridică răspunde solidar cu debitorul declarat insolvabil în condiţiile Codului sau declarat insolvent dacă, direct ori indirect, controlează, este controlată sau se află sub control comun cu debitorul, dacă desfăşoară efectiv aceeaşi activitate sau aceleaşi activităţi ca şi debitorul şi dacă este îndeplinită cel puţin una dintre următoarele condiţii: 


   a) dobândeşte, cu orice titlu, dreptul de proprietate asupra unor active corporale de la debitor, iar valoarea contabilă a acestor active reprezintă cel puţin jumătate din valoarea contabilă netă a tuturor activelor corporale ale dobânditorului; 


   b) are raporturi comerciale contractuale cu clienţii şi/sau cu furnizorii, alţii decât cei de utilităţi, care, în proporţie de cel puţin jumătate, au avut sau au raporturi contractuale cu debitorul; 


   c) are raporturi de muncă sau civile de prestări de servicii cu cel puţin jumătate dintre angajaţii sau prestatorii de servicii ai debitorului. 


   În înţelesul prevederilor anterioare, termenii şi expresiile de mai jos au următoarea semnificaţie: 


   a) control - majoritatea drepturilor de vot, fie în adunarea generală a asociaţilor unei societăţi comerciale ori a unei asociaţii sau fundaţii, fie în consiliul de administraţie al unei societăţi comerciale ori consiliul director al unei asociaţii sau fundaţii; 


   b) control indirect - activitatea prin care o persoană exercită controlul prin una sau mai multe persoane. 


� Potrivit art. 28 din Codul de procedură fiscală, privind dispoziţiile speciale privind stabilirea răspunderii, în scopul atragerii răspunderii persoanelor prevăzute la art. 27 din Cod, organul fiscal va întocmi o decizie în care vor fi arătate motivele de fapt şi de drept pentru care este angajată răspunderea persoanei în cauză. Decizia se va supune spre aprobare conducerii organului fiscal şi constituie titlu de creanţă privind obligaţia la plată a persoanei răspunzătoare potrivit art. 27 şi va cuprinde, pe lângă elementele prevăzute la art. 43 alin. (2) din Cod, şi următoarele menţiuni: 


   a) codul de identificare fiscală a persoanei răspunzătoare, obligată la plata obligaţiei debitorului principal, precum şi orice alte date de identificare; 


   b) numele şi prenumele sau denumirea debitorului principal; codul de identificare fiscală; domiciliul sau sediul acestuia, precum şi orice alte date de identificare; 


   c) cuantumul şi natura sumelor datorate; 


   d) termenul în care persoana răspunzătoare trebuie să plătească obligaţia debitorului principal; 


   e) temeiul legal şi motivele în fapt ale angajării răspunderii. 


  Răspunderea va fi stabilită atât pentru obligaţia fiscală principală, cât şi pentru accesoriile acesteia.  


� A se vedea şi  Fl. Măgureanu, G. Măgureanu Poptean, Titlurile  executorii  europene, Revista de Executare Silită nr. 11-12/2007


� A se vedea: Fl. Măgurenu, Înregistrările electronice, mijloace de probă admisibile în procesul civil, în Revista de drept comercial, nr.  10/2003, p. 56-62 şi Semnătura electronică. Admisibilitatea ei ca mijloc de dovadă, în Revista de drept comercial nr.11/2003, p. 137-141.





� A se vedea şi Fl. Măgureanu,  Aspecte privind concursul de urmăriri imobiliare. Natura juridică şi efectele actului de adjudecare, Revista de Executare Silită nr. 5/2005.


� Art. 399�405 C. proc. civ. au fost modificate/introduse prin O.U.G. nr. 138/2000, în actuala reglementare contestaţia la executare fiind prevăzută la art. 399�404 C. proc. civ. (inclusiv întoar�cerea executării şi prescripţia dreptului de a cere executarea silită).


� Pentru un examen mai amănunţit privind contestaţia la executare, a se vedea: S. Zilberstein, V.M. Ciobanu, I. Băcanu, op. cit., vol. II, p. 229�269; I. Stoenescu, A. Hilsenrad, S. Zilberstein, op. cit., p. 417�443; Al. Lesviodax, Contestaţia la executare în materie civilă, Ed. Ştiinţifică, Bucureşti, 1966; Gr. Porumb, op. cit., p. 337�402; Fl. Măgureanu, Drept procesual civil, ediţia a IX-a, Ed. Universul Juridic, Bucureşti, 2007, p. 672.





PAGE  
20

